Karen Hækkerup (S), 2008-02-28:
Dette beslutningsforslag er et utrolig sympatisk forslag, og jeg kan på vegne af Socialdemokraterne give vores fulde opbakning til, at det bliver vedtaget, fordi der er behov for, at vi hjælper de taxachauffører, som beder os om at sikre en større grad af tryghed i deres arbejdsliv.
Det er jo sådan i dag, at det er muligt at opsætte videoudstyr i taxaer, og ganske mange steder fungerer det sådan, at når man stiger ind i en taxa, tager et videokamera et stillbillede af en.
Det har den fordel, at hvis der udføres en kriminel handling, mens vognen kører, kan man efterfølgende finde frem til, hvem det er, der har siddet i vognen.
Det er en tryghed, som mange chauffører synes er rigtig rar at have, som giver dem en større arbejdsglæde og gør, at de tør passe deres arbejde at de tør sætte sig ind i hyrevognen om natten og køre alle os andre rundt, når vi har behov for det ud på de små timer.
Der er altså behov for, at vi betragter spørgsmålet ud fra en arbejdsmiljøvinkel; at vi betragter det ud fra, hvad vi kan gøre for at hjælpe de chauffører, som gerne vil have de kameraer.
Indledningsvis sagde ministeren i sit indlæg, at man ikke vil lovgive, men at det er nok at sige, at det skal være muligt, og så kan de, der vil, så sætte kameraerne op.
Det er også udmærket, men så bliver der jo ikke sat kameraer op i de vogne, hvor vognmændene ikke vil have det, og det vil jo ikke hjælpe de chauffører, der kører for en vognmand, som ikke vil have det.
Derfor er det altså ikke nok, at man bare laver en lovgivning om, at derkan sættes kameraer op.
Man skal i stedet for, som chaufførerne også selv beder om, lave en lov, som siger, at vognmændene har pligt til at beskytte deres ansatte ved at sætte et kamera op i hyrevognen.
Jeg synes, beslutningsforslaget er utrolig afbalanceret.
Man har forsøgt at fjerne nogle af de ting, som gjorde, at andre partier ikke ville være med, sidste gang forslaget blev behandlet, bl.a. i hvilke byer det skal gælde, og i hvilke tidsrum det skal gælde.
Man har sådan set også fået indskrevet nogle nye krav om sikkerhed omkring de data, der bliver indsamlet.
Det er jo ikke sådan, at borgerne rundtomkring skal være bange for, at når man stiger ind i en taxa, bliver det hele videofilmet, og så kan det blive misbrugt.
Det skal ikke være sådan, at man ikke længere kan sidde i en taxa og snakke med en, der sidder ved siden af, fordi der er risiko for, at billederne kan blive lagt frem.
Nej, de billeder vil selvfølgelig være fuldstændig beskyttet, og det vil kun være i tilfælde af, at der er begået en kriminel handling, at politiet vil kunne åbne billederne.
Det er også beskrevet i forslaget, så for almindelige borgere er der altså ingen indgreb i den personlige frihed.
For chaufførerne er der en stor gevinst, fordi deres arbejdsmiljø bliver forbedret, og vognmændene får pligt til at betale de 3.500 kr., som et kamera koster, og dermed give deres chauffører den tryghed, de efterspørger, så de kan føle sig mere sikre, når de passer deres arbejde til gavn for os alle sammen.
Socialdemokraterne kan derfor give fuld tilslutning til, at dette beslutningsforslag bliver vedtaget, så vi kan få udarbejdet et egentligt lovforslag, der skal sikre, at der bliver et krav om, at der skal være videokameraer i taxaer.
Den eneste ting, jeg vil nævne, fordi jeg synes, den kan gøres endnu bedre, er, at Dansk Folkeparti skal foreslå, at ordningen skal indfases i løbet af 1-2 år.
Jeg mener, at hvis vi kommer dertil, at der bliver vedtaget et lovforslag, skal der ske noget hurtigere, og det kan uden tvivl lade sig gøre.
Det vil der i hvert fald være opbakning til fra Socialdemokraternes side.